ΓΡΑΠΤΗ ΕΡΩΤΗΣΗ E-1009/98

υποβολή: Ernesto Caccavale (UPE) προς την Επιτροπή

(6 Απριλίου 1998)

Θέμα: Εικαζόμενη έλλειψη νομιμότητας όσον αφορά την απαγόρευση της χρήσεως εθνικών διευκολύνσεων σε περίπτωση κοινοτικής χρηματοδότησης

Λαμβάντας υπόψη ότι: το πολυταμειακό λειτουργικό πρόγραμμα της διοικητικής περιφέρειας της Καμπανίας έχει εγκριθεί από την Επιτροπή; ότι η Επιτροπή ανέκαθεν προτιμούσε, ή μάλλον επέβαλλε τον όρο να συνοδεύονται οι κοινοτικές χρηματοδοτήσεις από αντίστοιχες εθνικές, είτε απευθείας από το κράτος μέλος αποδέκτη, είτε μέσω των ενδιαφερόμενων περιφερειακών, τοπικών, κ.τ.λ., αρχών (συγχρηματοδότηση) και ότι το μέτρο του 2.2 του πολυταμειακού λειτουργικού προγράμματος για την Καμπανία αφορά την κατασκευή έργων υποδομής, ερωτάται η Επιτροπή κατά πόσο θεωρεί ότι είνα νόμιμη και συμβατή με τις κατευθυντήριες γραμμές της η απαγόρευση που επεβλήθη στη διοικητική περιφέρεια της Καμπανίας;

Σύμφωνα με την απαγόρευση αυτή, όταν τα έργα υποδομής υλοποιούνται από κοινοπραξίες (τοπικοί αναπτυξιακοί οργανισμοί στους οποίους συμμετέχουν δημόσιοι φορείς, ιδιώτες, φορείς τοπικής αυτοδιοίκησης), οι συμπράξεις αυτές δύνανται να επωφελούνται μόνο από την κονοτική βοήθεια; σε περίπτωση μάλιστα που πραγματοποιείται χρηματοδότηση από το κράτος μέλος για την υλοποίηση της υποδομής, η αποδέκτρια κοινοπραξία αποκλείεται από την κοινοτική χρηματοδότηση. Αυτό θεωρείται παράλογο και, πράγματι, ορισμένοι φορείς προτίθενται να προσφύγουν στο Δικαστήριο των ΕΚ.

Λαμβάνοντας υπόψη τα ανωτέρω, δεν κρίνει σκόπιμο η Επιτροπή να παρέμβει για τη διευκρίνιση του σημείου αυτού με στόχο την άρση, ενδεχομένως, της απαγόρευσης η οποία αποκλείει εκ των πραγμάτων τη συγχρηματοδότηση από εθνικής πλευράς και αντιτίθεται τόσο στις κοινοτικές διατάξεις όσο και στο πλαίσιο στήριξης της διοικητικής περιφέρειας της Καμπανίας;

Εξάλλου, το γραφείο αρμόδιο για τη διαχείριση του μέτρου 2.2. κατέδειξε και ανακοίνωσε ότι η απαγόρευση αυτή ανάγεται στην κανονιστική ρύθμιση της Επιτροπής για την εφαρμογή που αφορά το καθαρό ισοδύναμο επιδότησης. Προκειμένου όμως για υποδομές που ενδιαφέρουν το ευρύ κοινό, δεν θεωρεί η Επιτροπή ότι πρέπει να αποφανθεί σχετικά με την εφαρμογή που αφορά το καθαρό ισοδύναμο επιδότησης δεδομένου ότι η τήρηση των σχετικών παραμέτρων θα έπρεπε να αφορά μόνο το μέτρο 2.1 (μέτρο για τις ΜΜΕ) και όχι το μέτρο 2.2 που έχει σημασία δημόσιας και όχι ιδιωτικής διάστασης;

Απάντηση της καςWulf-Mathies εξ ονόματος της Επιτροπής

(7 Μαΐου 1998)

Το μέτρο 2.2 του επιχειρησιακού περιφερειακού προγράμματος για την Καμπανία προβλέπει ότι το Ευρωπαϊκό Ταμείο Περιφερειακής Ανάπτυξης παρέχει χρηματοδοτική ενίσχυση με ποσοστό 50 % για δημόσιες επενδύσεις στις βιομηχανικές ζώνες. Οι υποδομές οι οποίες χρηματοδοτούνται από δημόσια κεφάλαια τίθενται σε πώληση ή σε ενοικίαση σε επιχειρήσεις στις τιμές της αγοράς για να αποφευχθεί η στρέβλωση του ανταγωνισμού.

Στην Καμπανία, η κατασκευή των βιομηχανικών ζωνών πραγματοποιείται επίσης, από κοινοπραξίες τοπικών επιχειρήσεων που χρησιμοποιούν ιδιωτικά κεφάλαια για την χρηματοδότηση της επένδυσης. Οι εν λόγω κοινοπραξίες υπέβαλαν αίτηση για χρηματοδοτική ενίσχυση στο πλαίσιο του μέτρου 2.2 και η περιφέρεια προτείνει να τροποποιήσει το μέτρο για να καλύπτει επίσης τις βιομηχανικές ζώνες που χρηματοδοτούνται από ιδιωτικά κεφάλαια.

Οι εν λόγω κοινοπραξίες μπορεί να είναι επιλέξιμες για ενίσχυση από το Διαρθρωτικό Ταμείο με ποσοστό 50 % που προβλέπεται για τις δημόσιες επενδύσεις. Ωστόσο η περιφέρεια δεν σκοπεύει να χρηματοδοτήσει εκ νέου την ιδιωτική συνδρομή του 50 % με επιπλέον δημόσια συνδρομή, πράγμα το οποίο θα έχει ως αποτέλεσμα οι επενδύσεις των κοινοπραξιών να χρηματοδοτούνται 100 % από τα δημόσια ταμεία. Η Επιτροπή δεν έχει αντιρρήσεις όσον αφορά την προσέγγιση αυτή.